text:
юридическо лице, което е бенефициер на одобрен план за управление на национална гора.
 2.1.2/1 - 3.1.2/1 - 3.1.4/1 - 3.2.1/1 - 3.2.1/2 - 3.2.2/1 - 3.2.2/2 - 3.2.3/1 - 3.2.3/2 - 3.3.1/1 - 3.3.1/2 - 3.3.2/1 - 3.4.1/1 - 3.4.1/2 - 3.4.2/1 - 3.4.2/2 - 3.5.1/1 - 3.5.2/1 - 3.5.3/1 - 6.2.1/1 - 6.2.1/2
 8.
 Собственик, посочен в план за управление на общинска (ejido) гора
 Физическо или юридическо лице, което е бенефициер на одобрен план за управление на общинска (ejido) гора.
 2.1.2/1 - 3.1.1/1 - 3.1.4/1 - 3.2.1/1 - 3.2.1/2 - 3.2.2/1 - 3.2.2/2 - 3.2.3/1 - 3.2.3/2 - 3.3.1/1 - 3.3.1/2 - 3.3.2/1 - 3.4.1/1 - 3.4.1/2 - 3.4.2/1 - 3.4.2/2 - 3.5.1/1 - 3.5.2/1 - 3.5.3/1 - 6.2.1/1 - 6.2.1/2
 9.
 Собственик, посочен в план за управление на частна гора
 Физическо или юридическо лице, което е бенефициер на одобрен план за управление на частна гора.
 2.1.2/1 - 3.1.1/1 - 3.1.4/1 - 3.2.1/1 - 3.2.1/2 - 3.2.2/1 - 3.2.2/2 - 3.2.3/1 - 3.2.3/2 - 3.3.1/1 - 3.3.1/2 - 3.3.2/1 - 3.4.1/1 - 3.4.1/2 - 3.4.2/1 - 3.4.2/2 - 3.5.1/1 - 3.5.2/1 - 3.5.3/1 - 6.2.1/1 - 6.2.1/2
 10.
 Собственик на територия с агролесовъдна система
 Физическо или юридическо лице, което притежава имот с производствена система, която съчетава селскостопански и горски продукти.
 1.1.1/1 - 2.1.1/1 - 2.1.1/2 - 2.1.2/1 - 3.1.3/1 - 3.1.4/2 - 3.2.1/1 - 3.2.1/2 - 3.2.2/1 - 3.2.3/1 - 3.2.3/2 - 3.3.1/1 - 3.3.2/1 - 3.5.1/1 - 3.5.2/1 - 3.5.3/1 - 6.2.1/1 - 6.2.1/2
 11.
 Собственик на горски насаждения
 Физическо или юридическо лице, което е пълноправен или действителен собственик на имот с горски насаждения.
 1.1.1/1 - 2.1.1/1 - 2.1.1/2 - 2.1.2/1 - 3.2.1/1 - 3.2.1/2 - 3.2.2/1 - 3.2.3/1 - 3.2.3/2 - 3.3.1/1 - 3.3.2/1 - 3.3.3/1 - 3.3.3/2 - 3.5.1/1 - 3.5.2/1 - 3.5.3/1 - 6.2.1/1 - 6.2.1/2
 12.
 Ползвател / Владелец
 Физическо или юридическо лице, притежаващо или владеещо национални или общински (ejido) площи без акт за собственост върху земята, който да узаконява тази собственост. Такива оператори могат да се възползват от процедури за узаконяване, за да получат договор за ползване, който им дава право, наред с друго, да извършват дейности по управление на горите.
 1.2.1/1 - 2.1.2/1 - 3.1.2/1 - 3.3.2/1
 13.
 Ползвател на гора
 Физическо или юридическо лице, определено от държавната администрация по горите или от общински орган за местно управление да управлява устойчиво обществена гора (национална или общинска/ejido) в своя полза.
 1.2.1/1 - 2.1.2/1 - 3.1.2/1 - 3.3.2/1
 14.
 Изпълнител
 Физическо или юридическо лице, определено от собственика, упоменат в одобрен и валиден план за управление на горите, което извършва дърводобивни дейности в естествени и/или засадени иглолистни и широколистни гори.
 3.2.2/1 - 3.2.2/2 - 6.1.1/1 - 6.2.2/1 - 6.2.3/1 - 6.3.1/1
 15.
 Превозвач
 Физическо или юридическо лице в сектора на горското стопанство, чиято дейност е свързана с превоз или транспортиране на продукти от дървен материал.
 3.5.1/1 - 3.5.2/1 - 3.5.3/1 - 6.1.1/1 - 6.2.2/1 - 6.2.3/1 - 6.3.1/1
 16.
 Квалифициран лесовъд (TFC)
 Специалист в областта на лесовъдството или в друга подобна сфера, който извършва управлението


text:
и устойчивото развитие на горите чрез планове за управление или одобрени оперативни планове за публични или частни гори и изпълнява функциите на удостоверяващ служител в съответствие с професионалните си задължения.
 3.2.1/1 - 3.2.1/2 - 6.1.1/1 - 6.2.2/1 - 6.2.3/1 - 6.3.1/1
 17.
 Независим лесовъд (TFI)
 Частен лесовъд, който извършва дейности в сектора на горското стопанство, с изключение на изпълнението на оперативни планове.
 3.2.3/1 - 3.2.3/2 - 6.1.1/1 - 6.2.2/1 - 6.2.3/1 - 6.3.1/1
 18.
 Износител
 Физическо или юридическо лице, което търгува с продукти от дървен материал извън територията на страната.
 5.1.1/1 - 5.1.3/1 - 6.1.1/1 - 6.2.2/1 - 6.2.3/1 - 6.3.1/1
 19.
 Вносител
 Физическо или юридическо лице, което купува продукти от дървен материал от чужбина с цел да ги разпространява, продава и/или преработва във или извън страната.
 5.1.1/1 - 5.1.2/1 - 6.1.1/1 - 6.2.2/1 - 6.2.3/1 - 6.3.1/1
 20.
 Собственик на предприятие за първично производство на горски продукти
 Физическо или юридическо лице, което е собственик или законен представител на предприятие за горски продукти, извършващо първоначална обработка на трупи (в естественото им състояние) или на друг дървен материал или недървесни суровини, добити от гората.
 3.6.1/1 - 3.6.1/2 - 3.6.2/1 - 3.6.2/2 - 3.7.1/1 - 3.7.1/2 - 3.7.1/3 - 6.1.1/1 - 6.2.2/1 - 6.2.3/1 - 6.3.1/1
 21.
 Собственик на предприятие за вторично производство на горски продукти
 Физическо или юридическо лице, което е собственик или законен представител на предприятие за горски продукти, извършващо преработка на продуктите на предприятие за първично производство на горски продукти или друг дървен материал, или недървесни суровини, добити от гората.
 3.6.1/1 - 3.6.1/2 - 3.6.2/1 - 3.6.2/2 - 3.7.1/1 - 3.7.1/2 - 3.7.1/3 - 6.1.1/1 - 6.2.2/1 - 6.2.3/1 - 6.3.1/1
 22.
 Собственик на склад за дървен материал
 Физическо или юридическо лице, което е собственик или законен представител на парцел, площадка или склад, където се извършва покупко-продажба на дървен материал на национално равнище/на вътрешния пазар.
 3.6.1/1 - 3.6.1/2 - 3.6.2/1 - 3.6.2/2 - 3.7.1/1 - 3.7.1/2 - 3.7.1/3 - 6.1.1/1 - 6.2.2/1 - 6.2.3/1 - 6.3.1/1
 23
 Работодател
 Физическо или юридическо лице, обект на частното или публичното право, което използва услугите на един или повече служители въз основа на трудов договор или трудово правоотношение. Определението се отнася до всички равнища.
 4.1.1/1 - 4.1.2/1 - 4.2.1/1 - 4.3.1/1 - 4.3.1/2 - 4.3.1/3 - 6.1.1/1 - 6.2.2/1 - 6.2.3/1 - 6.3.1/1
 2.
 Държавни институции, имащи отношение към таблиците за законност
 Институция
 Способ за проверка
 Национален институт за опазване и развитие на горите, защитените зони и дивата флора и фауна (ICF)
 1.1.2/2 - 1.2.1/1 - 1.2.1/2 - 1.2.2/1 - 2.1.1/3 - 2.1.2/1 - 3.1.1/1 - 3.1.2/1 - 3.1.3/1 - 3.1.4/1 - 3.1.4/2 - 3.2.1/1 - 3.2.1/2 - 3.2.2/1 - 3.2.2/2 - 3.2.3/1 - 3.2.3/2 - 3.3.1/1 - 3.3.1/2 - 3.3.2/1 - 3.3.3/1 - 3.3.3/2 - 3.4.1/1 - 3.4.1/2 - 3.4.2/1 - 3.4.2/2 - 3.5.1/1 - 3.5.2/1 - 3.6.1/2 - 3.7.1/1 - 3.7.1/2 - 3.7.1/3 - 5.1.2/1
 Общини
 1.2.2/1 - 3.6.1/1 - 3.6.2/1 - 3.6.2/2 - 6.2.1/1 - 6.2.1/2
 Служба за управление на приходите (SAR)
 3.5.2/1 - 3.5.3/1 - 6.1.1/1 - 6.2.2/1 -

type: contracts

jurisdiction: EU


text:
6.2.3/1 - 6.3.1/1
 Институт за собствеността (IP)
 1.1.1/1 - 1.1.2/1 - 2.1.1/1
 Министерство на заетостта и социалното осигуряване (STSS)
 4.1.1/1 - 4.1.2/1 - 4.2.1/1
 Министерство на енергетиката, природните ресурси, околната среда и мините (MiAmbiente)
 3.6.2/1 - 3.6.2/2
 Национален аграрен институт (INA)
 2.1.1/2
 Министерство на земеделието и животновъдството (SAG)
 5.1.3/1
 Поддирекция за митнически приходи (DARA)
 5.1.1/1
 Хондураски институт за социално осигуряване (IHSS)
 4.3.1/1
 3.
 Списък на правните инструменти, включени в таблиците за законност
 Списъкът е съставен според реда на цитиране на правните препратки в таблиците за законност, като се започва с принцип 1.
 1.
 Указ 082-2004, Закон за собствеността.
 2.
 Указ No 098-2007, Закон за горското стопанство, защитените зони и дивата флора и фауна.
 3.
 Споразумение на ICF No 027-2015 за управление на общински горски площи (ejido) в контекста на общностното горско стопанство.
 4.
 Указ No 026-94, ратифициращ Конвенция No 169 на МОТ.
 5.
 Споразумение No 003-2010, Правилник за прилагане на Закона за собствеността.
 6.
 Законодателен указ No 170 за аграрната реформа, изменен с Указ No 031-92 за модернизация и развитие на селскостопанския сектор.
 7.
 Указ No 61-2013, с който на ICF се дават правомощия да разглежда молби за издаване на актове за собственост върху общностни или междуобщностни горски площи, внесени от организации на коренното население и населението с африкански произход на Хондурас.
 8.
 Споразумение на ICF No 031-2012 относно процедурата за издаване на актове за собственост върху наследствени земи на коренното население и населението с африкански произход на Хондурас, което живее в биосферния резерват „Рио Платано“.
 9.
 Споразумение на ICF No 010-2015 относно инструкциите за прилагане на техническите стандарти спрямо специални планове за агролесовъдни системи (PESA) с площ, по-малка от 100 хектара.
 10.
 Споразумение No 031-2010, Общ правилник за прилагане на Закона за горското стопанство, защитените зони и дивата флора и фауна.
 11.
 Инструкции за прилагане на Споразумение No 045 A-2013 относно таксите за услуги, предоставяни от предприятия за първично и вторично производство на горски продукти и складове за дървен материал.
 12.
 Циркулярно писмо No DE-ICF-001-2013 на ICF, Административно ръководство за планиран дърводобив в иглолистни гори.
 13.
 Указ No 073, Закон за задължителното членство в професионална организация.
 14.
 Споразумение на ICF No 050-2012 относно техническите стандарти и насоките за разработване на планове за управление на горите и оперативни планове за широколистни гори.
 15.
 Споразумение на ICF No 030-2013 относно одобряването на спасителни планове.
 16.
 Резолюция на ICF No DE-MP-071-2010, Наръчник за правилата за издаване на сертификати за залесяване.
 17.
 Резолюция на ICF No DE-MP-285-2010, Насоки и стандарти за по-добро управление на горите.
 18.
 Споразумение No 189-2014, Правилник за прилагане на схемата за фактуриране и неговите изменения.
 19.
 Споразумение No 018-93, Общ правилник за прилагане на Закона за общините.
 20.
 Указ No 104-93, Общ закон за околната среда.
 21.
 Изпълнително споразумение No 008-2015, Правилник за прилагане на Националната система за оценка на въздействието върху околната среда.
 22.
 Указ No 181-2007, Изменение на Общия закон за околната среда.
 23
 Указ 134-90, Закон за общините.
 24.
 Указ No 189-1959, Кодекс на труда.
 25.
 Указ No 178-2016, Закон за инспекцията по труда.
 26.
 Указ


text:
No 103, Закон за минималната работна заплата, приет на 3 юни 1971 г. и неговите изменения.
 27.
 Споразумение No 053-04, Общ правилник за прилагане на мерки за предотвратяване на трудови злополуки и професионални заболявания.
 28.
 Указ No 140-1959, Закон за социалното осигуряване и Указ No 080-2001 от 1 юни 2001 г. за изменението му.
 29.
 Резолюция No 224-2008 (COMIECO-XLIX), Наредба за прилагане на Единния митнически кодекс на Централна Америка (RECAUCA).
 30.
 Споразумение No 936-13 на Министерството на земеделието и животновъдството (SAG), Процедурен правилник за прилагане на Конвенцията по международната търговия със застрашени видове от дивата фауна и флора (CITES).
 31.
 Законодателен указ No 102-1974, Закон за националния данъчен регистър.
 32.
 Указ No 051-2003, Закон за справедливо данъчно облагане.
 33.
 Указ No 25-1963, Закон за подоходния данък.
 34.
 Указ No 017-2010, Закон за увеличаване на приходите, социалното равенство и рационализацията на обществените разходи.
 ПРИЛОЖЕНИЕ III
 УСЛОВИЯ, УРЕЖДАЩИ ДОПУСКАНЕТО ЗА СВОБОДНО ОБРАЩЕНИЕ В СЪЮЗА НА ПРОДУКТИ ОТ ДЪРВЕН МАТЕРИАЛ, ИЗНАСЯНИ ОТ ХОНДУРАС И ОБХВАНАТИ ОТ РАЗРЕШИТЕЛНО FLEGT
 РАМКА
 Условията за влизане на пазара на Съюза на дървен материал и продукти от дървен материал от Хондурас, обхванати от разрешително FLEGT, са уредени с Регламент (ЕО) No 2173/2005 на Съвета от 20 декември 2005 г. за установяването на схема на разрешителни FLEGT за вноса на дървесина в Европейската общност (1) и регламента за прилагането му (2).
 С тези регламенти се предвижда адаптиране на установените в тях процедури спрямо националните условия и по-специално спрямо възможността компетентните органи, отговарящи за приемането на разрешителни FLEGT при влизането в Съюза, да бъдат митническите органи или друг административен орган. Поради тази причина в описанието на процеса са предвидени два етапа на проверка: (1) документна проверка на разрешителните и (2) физическа проверка, за да се гарантира съответствието на конкретната пратка с разрешителното FLEGT.
 Целта на тази процедура е да се допълнят проверките, извършвани от Хондурас, и да се удостовери дали представените при влизане в Съюза разрешителни FLEGT са действително тези, които са били надлежно издадени и регистрирани от органа, издаващ разрешителни FLEGT на Хондурас, и обхващат предвидените от органите на Хондурас пратки. Компетентните органи могат да отправят своите въпроси по отношение на системата за гарантиране на законосъобразността и валидността на разрешителни FLEGT, издадени от Хондурас, към Съвместния комитет по прилагането (СКП) в съответствие с членове 9, 11, 19 и 24 от настоящото споразумение, при спазване на процедурите за искане на информация, отнасящи се до компетентните органи, установени в член 3 от настоящото приложение.
 ЧЛЕН 1
 Обработване на разрешителни FLEGT
 1. Разрешителното FLEGT се представя пред компетентния орган на държавата членка, в която пратката, обхваната от това разрешително FLEGT, е декларирана за допускане за свободно обращение (3). Това може да бъде извършено по електронен път или чрез други бързи средства.
 2. Компетентните органи, посочени в параграф 1 информират незабавно митническите органи за приемането на разрешителното FLEGT, съгласно приложимите национални процедури.
 ЧЛЕН 2
 Проверки относно валидността на документацията за разрешителни FLEGT
 1. Разрешителните FLEGT на хартиен носител съответстват на образеца, описан в приложение IV. Всяко разрешително FLEGT, което не отговаря на изискванията


text:
и спецификациите, определени в приложение IV, е невалидно.
 2. Разрешителното FLEGT се счита за невалидно, ако е представено след крайния срок на валидност, обозначен в разрешителното.
 3. Заличавания или промени в разрешителното FLEGT не се приемат, освен ако не са потвърдени от органа, издаващ разрешителни.
 4. Удължаване на срока на валидност на разрешително FLEGT не се допуска, освен ако е утвърдено от органа, издаващ разрешителни.
 5. Дубликати или заместващи разрешителни FLEGT не се приемат, освен ако са издадени и валидирани от органа, издаващ разрешителни.
 ЧЛЕН 3
 Искане за допълнителна информация
 1. При съмнение относно валидността или автентичността на оригинал, дубликат или заместващо разрешително FLEGT компетентните органи могат да изискат допълнителна информация от органа, издаващ разрешителни.
 2. Към искането може да бъде приложено копие от съответния оригинал, дубликат или заместващо разрешително FLEGT.
 3. Ако органът, издаващ разрешителни FLEGT, сметне за необходимо, той оттегля разрешителното и издава коригирано копие, заверено с печат със заверка "Duplicado" (Дубликат), и го изпраща на компетентния орган.
 ЧЛЕН 4
 Проверка на съответствието на разрешителното FLEGT с пратката
 1. Ако е необходима допълнителна проверка на пратката, преди компетентните органи да вземат решение дали да приемат дадено разрешително FLEGT, могат да бъдат извършени проверки, за да се установи дали въпросната пратка съответства на предоставената информация в разрешителното FLEGT и на данните за съответното разрешително, съхранявани от органа, издаващ разрешителни.
 2. Когато обемът или теглото на продуктите от дървен материал в пратката, представена за допускане в свободно обращение, не се отклоняват с повече от 10 % от обема или теглото, посочени в съответното разрешително FLEGT, се счита, че пратката съответства на предоставената в разрешителното информация относно обема или теглото.
 3. В случай на съмнение, че пратката съответства на разрешителното FLEGT, компетентният орган може да поиска допълнителни разяснения от органа, издаващ разрешителни.
 4. Органът, издаващ разрешителни, може да поиска от компетентния орган да изпрати копие на разрешителното FLEGT или заместващото разрешително FLEGT.
 5. Ако органът, издаващ разрешителни, сметне за необходимо, той оттегля разрешителното FLEGT и издава коригирано копие, заверено с печат със заверка "Duplicado" (Дубликат), и го изпраща на компетентния орган.
 6. Ако компетентният орган не получи отговор в рамките на 21 работни дни от искането за допълнителни разяснения, както е предвидено в член 9 на настоящото споразумение, той отхвърля разрешителното FLEGT и действа в съответствие с приложимото законодателство и процедури.
 7. Разрешително FLEGT не се приема, когато след предоставянето на допълнителна информация в съответствие с член 3 или след допълнителна проверка в съответствие с настоящия член, се установи, че разрешителното FLEGT не съответства на пратката.
 ЧЛЕН 5
 Проверка преди пристигането на пратката
 1. Разрешителното FLEGT може да бъде представено преди пристигането на пратката, за която се отнася.
 2. Разрешителното FLEGT се приема, ако отговаря на всички изисквания, определени в приложение IV, и извършването на допълнителна проверка съгласно членове 2, 3 и 4 от настоящото приложение не се счита за необходимо.
 ЧЛЕН 6
 Други въпроси
 1. Разноските, направени при извършването на проверката, са за сметка на вносителя, освен ако в приложимото законодателство и процедури на засегнатата държава членка на Съюза, е


text:
посочено друго.
 2. В случаи на продължаващо несъгласие или трудности във връзка с проверката на разрешителни FLEGT въпросът може да бъде отнесен до СКП.
 ЧЛЕН 7
 Допускане за свободно обращение
 1. В клетка 44 от Единния административен документ, върху който се изготвя митническата декларация за допускане за свободно обращение, се посочва номерът на разрешителното, обхващащо продуктите от дървен материал, които са обект на митническата декларация.
 2. Когато митническата декларация е изготвена с електронни средства, референтният номер се посочва в съответното поле.
 3. Дървесината и продуктите от дървен материал се допускат за свободно обращение едва след приключване на процедурите, описани в настоящото приложение.
 (1) ОВ ЕС L 347, 30.12.2005 г., стр. 1.
 (2) Регламент (ЕО) No 1024/2008 на Комисията от 17 октомври 2008 г. за определяне на подробни мерки за прилагането на Регламент (ЕО) No 2173/2005 на Съвета за установяването на схема на разрешителни FLEGT за вноса на дървесина в Европейската общност (ОВ ЕС L 277, 18.10.2008 г., стр. 23).
 (3) Допускането за свободно обращение е вид митническа процедура на Съюза. Съгласно член 201, параграф 2 и 3 от Регламент (ЕС) No 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза, допускането за свободно обращение включва следното: а) събирането на дължимите вносни мита; б) събирането, ако е целесъобразно, на други вземания, предвидени в съответните действащи разпоредби за събирането им; в) прилагането на мерките на търговската политика и забраните и ограниченията, доколкото такива мерки не е трябвало да бъдат приложени на по-ранен етап (в конкретния случай се проверява наличието на разрешително FLEGT); и г) изпълнение на другите формалности, предвидени при вноса на стоките. Допускането за свободно обращение придава на несъюзните стоки митнически статут на съюзни стоки.
 ПРИЛОЖЕНИЕ IV
 ПРОЦЕДУРА ЗА ИЗДАВАНЕ НА РАЗРЕШИТЕЛНИ FLEGT
 ЧЛЕН 1
 Общи изисквания относно разрешителните FLEGT
 1. За да бъдат допуснати в Съюза, продуктите от дървен материал от Хондурас, които са изброени в приложение I, трябва да бъдат придружени от разрешително FLEGT.
 2 Разрешителното FLEGT се издава от Instituto de Conservación y Desarrollo Forestal, Áreas Protegidas y Vida Silvestre (ICF) в потвърждение на това, че дадена пратка с продукти от дървен материал, предназначени за износ в Съюза, е произведена законно и е проверена в съответствие с критериите и процедурите, определени в настоящото споразумение.
 3. Разрешителното FLEGT може да бъде издадено на хартиен носител или в електронен формат.
 4. Разрешително FLEGT се издава за всяка пратка на всеки отделен износител до първия пункт на влизане в Съюза.
 5. Издадените на хартиен или на електронен носител разрешителни FLEGT съдържат информацията, посочена в допълнение 1, която следва да бъде попълнена в съответствие с указанията, дадени в допълнение 2.
 6. Преди митническото оформяне заявителят представя на митническите органи разрешителното FLEGT за износ в Съюза или разрешителното H-Legal за износ към други местоназначения, като прилага останалите необходими документи. Процедурите за издаване на разрешително FLEGT или H-Legal и връзката им с Единната митническа декларация (DUA) ще бъдат разработени по време на подготвителната и организационната фаза на настоящото споразумение.
 7. След изтичане на валидността


text:
на разрешителното FLEGT то ще се счита за невалидно.
 8. В случай, че за пратки, включващи различни видове продукти от дървен материал, не е възможно да се предостави цялата информация, посочена във формуляра, установен в образец 1 към допълнение 1, към разрешителното FLEGT може да бъде добавено заверено приложение с количествената и качествената информация, посочена в образец 2 към допълнение 1.
 9. Завереното приложение съгласно параграф 8 включва информация, описваща пратката, за която мястото в съответните полета на формуляра, установен в образец 1 към допълнение 1 е било недостатъчно.
 10. Ако качествената информация е дадена в приложение (допълнителни страници), в съответните полета на разрешителното FLEGT не се вписва информация за пратката, а се препраща към приложението (допълнителните страници).
 11. Изискванията и процедурите за удължаване на валидността, оттегляне, подмяна и управление на разрешителни FLEGT ще бъдат разработени по време на подготвителната и организационната фаза на настоящото споразумение. Процедурите за издаване на разрешителни FLEGT се правят публично достояние.
 12. Правителството на Хондурас предоставя на Съюза заверен образец за разрешително FLEGT, образци от печатите на органа, издаващ разрешителни, и спесимени на подписите на упълномощените служители.
 13. Оригинали, дубликати и заместващи на разрешителни FLEGT няма да се считат за валидни и няма да се приемат, ако начините на издаването им, установени в настоящото приложение, са променени или модифицирани.
 14. Оригиналът и всички видове копия на всички одобрени разрешителни FLEGT се издават на износителя при спазване на съответните разпоредби на настоящото споразумение.
 ЧЛЕН 2
 Отговорности на органа, издаващ разрешителни FLEGT
 1. Органът, издаващ разрешителни в Хондурас, е ICF чрез Звеното за издаване на разрешителни FLEGT. За проверка на съответствието със законовите изисквания отговаря Звеното за проверка на законността на ICF.
 2. Органът, издаващ разрешителни, отговаря за обмена на информация между Хондурас и компетентните органи в държавите членки на Съюза, както и другите компетентни органи в страната, отговарящи за въпроси свързани с разрешителните FLEGT.
 3. По молба на износителя органът, издаващ разрешителни, може да удължи срока на валидност на дадено разрешително (само веднъж) за не повече от три (3) месеца. При удължаване на разрешително FLEGT органът, издаващ разрешителни, вписва и заверява новата дата на валидност.
 4. За да се гарантира автентичността на разрешителните FLEGT и да се избегнат заличавания и корекции, органът, издаващ разрешителни, използва метод, който не подлежи на фалшифициране.
 5. Органът, издаващ разрешителни, въвежда системи за водене на хартиен и електронен регистър на разрешителните, за да удовлетворява заявленията на износителите, като се взема предвид географското им местоположение. Схемата на разрешителни FLEGT постепенно ще бъде свързана със системата на Хондурас за обслужване на едно гише в областта на външната търговия (Sistema de Ventanilla Única de Comercio Exterior de Honduras, VUCEH), когато условията го позволяват.
 6. Във всеки случай на удължаване на срока на валидност, оттегляне или замяната на разрешително FLEGT, органът, издаващ разрешителни, информира компетентния орган в съответната държава членка на Съюза.
 7. Органът, издаващ разрешителни, поддържа база данни за получените заявления, издадените разрешителни FLEGT и отхвърлените заявления.
 ЧЛЕН 3
 Процедура за издаване на разрешителни FLEGT
 1. Процедурата за гарантиране на законността на продуктите в


text:
съответствие с приложение V се извършва преди издаването на разрешителното FLEGT. Стъпките за управление на разрешителни FLEGT са описани по-долу (вж. фигура 1).
 а)
 За да получи разрешително FLEGT, износителят представя:
 —
 заявление за разрешително FLEGT и
 —
 фактура за износ, заверена от Службата за управление на приходите (SAR).
 б)
 При получаване на заявлението Звеното за издаване на разрешителни FLEGT:
 i)
 проверява в Звеното за проверка на законността дали заинтересованата страна (износителят) отговаря на всички съответни показатели на определението за законност;
 ii)
 проверява дали изискванията за законност са спазени по веригата на доставки за конкретната пратка.
 в)
 Въз основа на събраната информация относно съответствието с всички приложими показатели от таблиците за законност и с изискванията за веригата за доставки, Звеното за проверка на законността определя дали са спазени изискванията за законност и изпраща на Звеното за издаване на разрешителни FLEGT следното:
 i)
 ако операторът не отговаря на изискванията за законност — становище, в което се излагат причините и се дава възможност на Звеното за издаване на разрешителни FLEGT да информира заявителя, че заявлението му е отхвърлено;
 ii)
 ако операторът отговаря на изискванията за законност — решение за липса на възражения, което да се ползва от Звеното за издаване на разрешителни FLEGT.
 г)
 Въз основа на заявлението, придружаващите го документи и решението на Звеното за проверка на законността относно съответствието със законовите изисквания, Звеното за издаване на разрешителни FLEGT издава или отказва да издаде разрешително FLEGT.
 д)
 Цялата информация, свързана с предоставянето на разрешително FLEGT, се въвежда в специална база данни.
 2. Всички продукти от дървен материал, посочени в приложение I, включително проби и мостри, са обект на схемата на разрешителни FLEGT, когато се изнасят за пазара на Съюза.
 ЧЛЕН 4
 Технически спецификации на разрешителните FLEGT на хартиен носител
 1. Разрешителните FLEGT на хартиен носител трябва да съответстват на образеца, представен в допълнение 1.
 2. Форматът на хартията е A4. На хартията, освен печат, трябва да има водни знаци с различни емблеми, включително герба на Хондурас.
 3. Разрешителните FLEGT се изготвят на пишеща машина или на компютър. При необходимост те могат да бъдат написани и на ръка.
 4. Органът, издаващ разрешителни FLEGT, използва метален печат, за предпочитане изработен от стомана. Органът, издаващ разрешителни FLEGT, може също така да използва релефна преса с комбинация от букви и цифри, нанесени чрез перфорация.
 5. Органът, издаващ разрешителни FLEGT, използва метод за вписване на количеството с цифри и с думи, който не подлежи на фалшифициране и не позволява дописването на допълнителни цифри или бележки.
 6. Във формуляра за разрешителни FLEGT не се допускат заличавания или корекции, освен ако са заверени с печата и подписа на органа, издаващ разрешителни FLEGT.
 7. Разрешителното FLEGT се изготвя и изписва на испански език.
 ЧЛЕН 5
 Формат за издаване на разрешителни FLEGT
 1. Разрешителни FLEGT могат да се издават чрез компютъризираната система в системата на Хондурас за гарантиране на законността (LAS) на дървения материал.
 2. За държави членки на Съюза, които не са свързани към компютризираната система, разрешителното FLEGT може да бъде издадено на хартиен носител.
 ЧЛЕН 6
 Копия на


text:
разрешителни FLEGT
 1. Разрешителното FLEGT се състои от един оригинален документ и пет копия.
 2. Оригиналът се предоставя на притежателя на разрешителното FLEGT.
 3. Петте номерирани копия се използват, както следва:
 а)
 Копие 1: остава у органа, издаващ разрешителни FLEGT, за бъдещи проверки;
 б)
 Копие 2: придружава пратката. То се дава на притежателя на разрешителното FLEGT, за да бъде изпратено на купувача на продукта заедно с пратката и да бъде представено пред митническите органи на държавата членка, в която пратката, обхваната от съответното разрешително, пристига за допускане за свободно обращение;
 в)
 Копие 3: се дава на притежателя на разрешителното FLEGT, за да бъде изпратено на купувача и да бъде представено на съответните органи, отговарящи за разрешителните FLEGT, в държавата членка, в която пратката, обхваната от съответното разрешително, пристига за допускане за свободно обращение;
 г)
 Копие 4: е предназначено за митническите органи на Хондурас за целите на контрола върху износа;
 д)
 Копие 5: е за архива на притежателя на разрешителното FLEGT.
 ЧЛЕН 7
 Валидност, отнемане и замяна на разрешителни FLEGT
 1. Валидност и удължаване на срока на валидност на разрешителни FLEGT
 Разрешителните FLEGT са валидни от деня, в който са издадени, и остават в сила шест (6) месеца от датата на издаване. Датата на валидност се посочва в разрешителното FLEGT.
 2. Оттегляне на разрешителни FLEGT
 2.1.
 Разрешителните FLEGT стават невалидни и следва да бъдат върнати на органа, издаващ разрешителни, ако обхванатите от тях продукти от дървен материал са изгубени или унищожени по време на транспортирането им, преди да пристигнат в Съюза.
 2.2.
 Разрешително FLEGT се оттегля при следните обстоятелства:
 а)
 при нарушение от страна на износителя, свързано с пратката, установено след издаването на разрешителното FLEGT;
 б)
 когато не е извършен износ и бенефициентът не е поискал удължаване.
 2.3.
 Износителят може също така да върне доброволно разрешителното, ако реши да не го използва.
 3. Замяна на разрешителни FLEGT
 3.1.
 В случай на загуба, кражба или унищожаване на оригиналното разрешително FLEGT или на копията, предназначени за компетентните органи на Съюза, притежателят на разрешителното или негов упълномощен представител може да подаде заявление за издаване на заместващо разрешителното до органа, издаващ разрешителни, като представи доказателства за загубата, кражбата или унищожаването на оригиналното разрешително или на копията от него.
 3.2.
 Органът, издаващ разрешителни, разглежда подаденото от притежателя на разрешителното заявление и издава заместващо разрешително FLEGT.
 3.3.
 Правителството на Хондурас предоставя на Съюза заверен образец за разрешително FLEGT, образци от печатите на органа, издаващ разрешителни, и спесимени на подписите на упълномощените служители.
 3.4.
 Заместващото разрешително FLEGT съдържа информацията и данните, които са посочени в оригиналното разрешително FLEGT, включително неговия номер. Заместващото разрешително FLEGT носи обозначението "licencia de sustitución" (Заместващо разрешително).
 3.5.
 Ако изгубено или откраднато разрешително FLEGT бъде намерено, то не може да се използва, а се връща на органа, издаващ разрешителни.
 ЧЛЕН 8
 Управление на нарушенията, свързани с издаването на разрешителни FLEGT
 Всяко нарушение или предоставяне на подвеждаща информация относно продукти от дървен материал, всяко фалшифициране, промяна или модифициране на информацията, вписана в разрешително FLEGT, и всяко отклонение от разпоредбите, отнасящи се до схемата на разрешителни


text:
FLEGT, подлежат на административни или правни мерки в зависимост от тежестта на нарушението и в съответствие със законодателството на Хондурас.
 ЧЛЕН 9
 Съмнения относно валидността и автентичността на разрешително FLEGT
 1. При съмнение относно валидността или автентичността на оригинал, копие или заместващо разрешително FLEGT компетентните органи могат да направят проверка в системата или да изискат допълнителна информация от органа, издаващ разрешителни FLEGT. Единствено органът, издаващ разрешителни, носи отговорност и има правомощията да предоставя информация относно валидността или автентичността на дадено разрешително.
 2. Ако сметне за необходимо, органът, издаващ разрешителни, може да поиска от компетентните органи да му изпратят копие на оригинала или заместващото разрешително FLEGT.
 3. Ако органът, издаващ разрешителни FLEGT, сметне за необходимо, той оттегля разрешителното и издава коригирано копие, заверено с печат със заверка "Duplicado" (Дубликат), и го изпраща на компетентния орган.
 4. Ако валидността на разрешителното FLEGT бъде потвърдена, органът, издаващ разрешителни, уведомява компетентния орган незабавно по електронен път. Върнатите копия се заверяват от органа, издаващ разрешителни FLEGT, по подходящ начин.
 5. В случай, че въпросното разрешително FLEGT не е валидно, органът, издаващ разрешителни, уведомява компетентния орган, за предпочитане по електронен път.
 6. При съмнение относно валидността или автентичността на разрешително FLEGT органът, издаващ разрешителни, е длъжен да отговори на въпросите на компетентните органи и на други органи на Хондурас и при поискване да предостави допълнителна информация и разяснения.
 Допълнение 1
 1.
 Формуляр за разрешителното FLEGT
 2.
 Допълнителна информация за пратките
 Следната информация се отнася до разрешителното FLEGT.
 Артикул No
 Търговско описание на дървения материал или продуктитеот дървен материал
 Код по ХС
 Популярно и научно наименование
 Държава на дърводобив
 Код по ISO на държавата на дърводобив
 Обем (m3)
 Тегло (kg)
 Брой единици
 1.
 2.
 3.
 4.
 5.
 6.
 7.
 8.
 9.
 10.
 Място на издаване
 Дата (ден/месец/година)
 Подпис и печат на органа, издаващ разрешителни FLEGT
 Допълнение 2
 ИНСТРУКЦИИ ЗА ПОПЪЛВАНЕ НА ФОРМУЛЯРА
 Общи
 —
 Попълва се с главни букви.
 —
 Кодовете на държавите по ISO отговарят на стандартните международни двубуквени кодове на държавите.
 Поле 1
 Орган, издаващ разрешителното FLEGT
 Впишете пълното наименование и адрес на органа, издаващ разрешителни FLEGT.
 Поле 2
 Вносител
 Име и адрес на вносителя
 Поле 3
 Номер на разрешителното FLEGT
 Впишете номера, под който е издадено разрешителното.
 Поле 4
 Дата на валидността
 Срок на валидност на разрешителното FLEGT
 Поле 5
 Държава на износ
 Държавата партньор, от която продуктите от дървен материал са изнесени за Съюза
 Поле 6
 Код по ISO
 Впишете двубуквения код на държавата партньор, посочена в поле 5.
 Поле 7
 Начин на транспортиране
 Посочете начина на транспортиране до пункта за износ.
 Поле 8
 Притежател на разрешителното FLEGT
 Посочете името и адреса на износителя.
 Поле 9
 Търговско описание на дървения материал или продуктите от дървен материал
 Впишете търговското описание на продуктите от дървен материал.
 Поле 10
 Кодове по ХС
 Посочете четирицифрения или шестцифрения код на продуктите съгласно Хармонизираната система за описание и кодиране на стоките.
 Поле 11
 Популярно и научно наименование
 Посочете популярно или научното наименование на видовете дървесина, използвани за изделието. Ако за изделието е използван повече от един вид дървесина, посочете


text:
всеки от тях на отделен ред. Тази информация може да не се попълва за съставни продукти или компоненти, състоящи се от повече от един вид, които не могат да бъдат идентифицирани (напр. плочи от дървесни частици).
 Поле 12
 Държава на дърводобив
 Посочете държавите, в които са добити видовете дървен материал, посочени в поле 10. Ако за изделието са използвани повече от един вид дървесина, посочете източниците на всеки от тях.
 Тази информация може да не се попълва за съставни продукти или компоненти, състоящи се от повече от един вид, които не могат да бъдат идентифицирани (напр. плочи от дървесни частици).
 Поле 13
 Кодове по ISO
 Впишете кода по ISO на държавите, посочени в поле 12.
 Тази информация може да не се попълва за съставни продукти или компоненти, състоящи се от повече от един вид, които не могат да бъдат идентифицирани (напр. плочи от дървесни частици).
 Поле 14
 Обем (m3)
 Посочете общия обем в кубически метри. Тази информация може да не се попълва, освен ако поле 15 е оставено празно.
 Поле 15
 Нетно тегло (kg)
 Посочете общото тегло в килограми, а именно нетната маса на продуктите от дървен материал без контейнерите, в които се намират, или други опаковки, с изключение на подложки, разделители, етикети и др. Тази информация може да не се попълва, освен ако поле 14 е оставено празно.
 Поле 16
 Брой единици
 Посочете броя единици, когато количеството на произведеното изделие се определя най-добре по този начин. Тази информация може да не се попълва.
 Поле 17
 Отличителни знаци
 Посочете отличителни знаци, когато има такива, напр. номер на партидата, номер на товарителницата. Тази информация може да не се попълва.
 Поле 18
 Подпис и печат на органа, издаващ разрешителни FLEGT
 В полето трябва да бъде положен подпис на упълномощения служител и официалният печат на органа, издаващ разрешителни FLEGT. Мястото и датата също се посочват.
 ПРИЛОЖЕНИЕ V
 СИСТЕМА НА ХОНДУРАС ЗА ГАРАНТИРАНЕ НА ЗАКОННОСТТА (LAS) НА ПРОДУКТИ ОТ ДЪРВЕН МАТЕРИАЛ
 Съдържание
 1.
 ВЪВЕДЕНИЕ
 1.1.
 Общ контекст
 1.2.
 Цел на Система на Хондурас за гарантиране на законността (LAS)
 1.3.
 Нови инструменти и механизми за подобряване на управлението на горското стопанство
 2.
 ПРАВНА РАМКА НА ХОНДУРАС, ПРИЛОЖИМА КЪМ LAS
 2.1.
 Международни конвенции и договори
 2.2.
 Регионални конвенции и договори
 2.3.
 Национално законодателство в областта на устойчивото управление на природните ресурси
 2.4.
 Национално законодателство относно пазара на труда
 2.5.
 Национално законодателство относно заплащането на държавни и общински такси за износ на продукти от дървен материал
 2.6.
 Национално законодателство, отнасящо се до административните процедури, механизмите за прозрачност и общественото участие
 2.7.
 Национално законодателство, прилагано от съдебните служители
 3.
 ЕЛЕМЕНТИ НА LAS
 3.1.
 Определение за законност
 3.2.
 Проверка на съответствието с определението за законност
 3.3.
 Контрол на веригата на доставки
 3.4.
 Процедура за издаване на разрешителни FLEGT и H-Legal
 3.5.
 Независим одит
 4.
 ИНСТИТУЦИОНАЛНА РАМКА И РОЛЯ НА УЧАСТНИЦИТЕ В ПРИЛАГАНЕТО НА LAS
 4.1.
 Участници в прилагането на LAS
 4.2.
 Държавни институции
 4.2.1.
 Национален институт за опазване и развитие на горите, защитените зони и дивата флора и фауна (ICF)
 4.2.2.
 Служба за управление на приходите (SAR)
 4.2.3.
 Общини


text:
4.2.4.
 Институт за собствеността (IP)
 4.2.5.
 Министерство на заетостта и социалното осигуряване (STSS)
 4.2.6.
 Хондураски институт за социално осигуряване (IHSS)
 4.2.7.
 Министерство на енергетиката, природните ресурси, околната среда и мините (MiAmbiente)
 4.2.8.
 Национален аграрен институт (INA)
 4.2.9.
 Министерство на земеделието и животновъдството (SAG)
 4.2.10.
 Поддирекция за митнически приходи (DARA)
 4.2.11.
 Правителствени институции с непряко участие
 4.3.
 Частния сектор на горското стопанство
 4.4.
 Организации на гражданското общество
 4.4.1.
 Местни организации
 4.4.2.
 Неправителствени организации за развитие
 4.5.
 Коренно население и население с африкански произход на Хондурас (PIAH)
 4.6.
 Изграждане на капацитет
 5.
 ПОКРИТИЕ/ОБХВАТ НА LAS
 5.1.
 Продукти от дървен материал, включени в LAS
 5.2.
 Пазари в обхвата на LAS
 5.3.
 Източници на дървен материал в обхвата на LAS
 5.3.1.
 Дървен материал, добиван в Хондурас
 5.3.2.
 Вносен дървен материал
 5.3.3.
 Дървен материал извън обхвата на настоящото споразумение
 5.4.
 Предмет на дейност на операторите, включени в LAS
 6.
 ПРОВЕРКА НА СЪОТВЕТСТВИЕТО С ОПРЕДЕЛЕНИЕТО ЗА ЗАКОННОСТ
 6.1.
 Принципи за проверка на законността
 6.1.1.
 Институции, участващи в проверката на законността
 6.1.2.
 Процедури за проверка въз основа на таблиците за законност
 6.1.3.
 Съхранение на способите за проверка на законността
 6.1.4.
 Информационни системи и функционалности, свързани с проверката
 6.1.5.
 Принцип на управление на риска
 6.1.6.
 Одит на законността, водещ до издаването на сертификат за съответствие със законовите изисквания
 6.2.
 Задължения на операторите във връзка с проверката на законността
 7.
 ПРОВЕРКА ПО ВЕРИГАТА НА ДОСТАВКИ НА ДЪРВЕН МАТЕРИАЛ И ПРОДУКТИ ОТ ДЪРВЕН МАТЕРИАЛ
 7.1.
 Принципи за проверка по веригата на доставки
 7.2.
 Идентифициране на продуктите от дървен материал
 7.3.
 Деклариране на информация за веригата на доставки от страна на операторите
 7.4.
 Проверка на вносни продукти от дървен материал
 7.5.
 Проверка на транзитно преминаващи продукти от дървен материал
 7.6.
 Проверка на конфискувани продукти от дървен материал
 7.7.
 Проверка на продукти от дървен материал, добити от парцели, подложени на промяна в земеползването
 8.
 ПРИЗНАВАНЕ НА ЧАСТНИ МЕХАНИЗМИ ЗА СЕРТИФИЦИРАНЕ
 9.
 РАЗГЛЕЖДАНЕ НА СЛУЧАИ НА НЕСЪОТВЕТСТВИЕ С LAS
 10.
 МЕХАНИЗМИ ЗА РАЗГЛЕЖДАНЕ НА ЖАЛБИ
 10.1.
 Въведение
 10.2.
 Цели
 10.3.
 Видове механизми за разглеждане на жалби
 10.4.
 Установяване на механизми за разглеждане на жалби и ръководни принципи
 11.
 МЕХАНИЗМИ ЗА КОНСУЛТАЦИЯ, УЧАСТИЕ И КООРДИНАЦИЯ ВЪВ ВРЪЗКА С ПРИЛАГАНЕТО НА LAS
 11.1.
 Съвместен комитет по прилагането
 11.2.
 Технически комитет
 11.3.
 Междуинституционален секретариат за изпълнение на споразумението за доброволно партньорство за прилагане на законодателството в областта на горите, управлението и търговията FLEGT-VPA (SIIAVA)
 11.4.
 Национална стратегия за контрол върху незаконната сеч и превоз на горски продукти (ENCTI) и връзката ѝ с настоящото споразумение
 12.
 МЕРКИ ЗА НАСЪРЧАВАНЕ, ПОПУЛЯРИЗИРАНЕ, ЗАЩИТА И ОТСТРАНЯВАНЕ НА ПРОБЛЕМИ С ЦЕЛ ПРИВЛИЧАНЕ НА РАЗЛИЧНИ УЧАСТНИЦИ В СЕКТОРА КЪМ ПРИЛАГАНЕТО НА LAS
 Допълнение 1
 Връзки по веригата на доставки (иглолистни гори)
 Допълнение 2
 Връзки по веригата на доставки (широколистни гори)
 1. ВЪВЕДЕНИЕ
 1.1. Общ контекст
 Латинска Америка се характеризира с най-високата степен на обезлесяване в света, а годишният процент на обезлесяване в Хондурас е сред най-високите в региона. Обезлесяването и деградацията на горите се дължат на редица причини, най-вече разрастването на екстензивното отглеждане на едър рогат добитък и монокултури (като палмово масло),


text:
незаконната сеч под формата на обезлесяване, горските пожари и неустойчивия дърводобив.
 Последиците и отрицателните въздействия, изразяващи се в унищожаване на горите и влошаване качеството на горските площи вследствие на незаконна сеч, и превръщането на дъждовните гори в земеделска земя водят до намаляване на биологичното разнообразие и ограничаване или загуба на естествената устойчивост на горските екосистеми. Съществуват и финансови загуби от неплащане на такси и укриване на данъци.
 1.2. Цел на системата на Хондурас за гарантиране на законността на дървения материал (LAS)
 Целта на LAS е да се подобри управлението в сектора на горското стопанство на държавата, като се гарантира стриктно спазване на законите от страна на всички оператори във веригата на доставки в горското стопанство.
 Тази цел обхваща предоставянето на права за ползване на гори, добива на суровини, транспортирането на дървен материал, първичната преработка, вторичната преработка и търговията с продукти от дървен материал както на вътрешния, така и на международния пазар, основани на прилагането и налагането на съществуващото законодателство и подобряването на наличните правителствени системи за контрол.
 1.3. Нови инструменти и механизми за подобряване на управлението на горското стопанство.
 Макар че лицензирането на законния дървен материал чрез разрешителни FLEGT е основна цел на процеса на договаряне и прилагане на СДП, то не е единственият очакван резултат. За да се издадат тези разрешителни и да се отговори на очакванията на Хондурас и на ЕС по отношение на подобряването на управлението на горите и насърчаването на законната търговия с дървен материал, трябва да бъдат разработени нови инструменти за укрепване на проверката на законността. Именно затова в споразумението се предлагат редица нови и иновативни механизми, които се очаква да окажат положително въздействие върху управлението в сектора на горското стопанство. Този набор от механизми, някои от които вече са въведени, а други предстои да бъдат разработени, съставляват системата на Хондурас за гарантиране на законността на дървения материал (LAS). Тези механизми както на организационно, така и на институционално равнище, включват по-специално:
 Определение за законен дървен материал
 а)
 Установяване на законови изисквания, включени в таблиците за законност, за всички източници на дървен материал за вътрешния пазар, както и за износа към всяко местоназначение, включително на вносна дървесина.
 Контрол на веригата на доставки
 б)
 Ключов етап от прилагането на настоящото споразумение: Разработване и внедряване на информационна система за проследяване на дървения материал (SIRMA): усъвършенствана проверка и по-добър контрол на количествата дървесина по веригата на доставки благодарение на връзката с други информационни системи (както вътрешната система на ICF, така и съществуващите системи в други институции) и на обмена на информация с други държави (в средносрочен план).
 в)
 Обмен на информация и съпоставяне на данни между SIRMA и автоматизираната система за митнически приходи на Хондурас (SARAH) (в средносрочен план).
 г)
 Ключов етап от прилагането на настоящото споразумение: Въвеждане на надлежна проверка за всички оператори. Включване в правната рамка на задължение, с което да се сведе до минимум рискът от неизпълнение от страна на оператора, независимо дали продуктът се добива в страната или в чужбина (в средносрочен план).
 Процедури за проверка
 д)
 По-строго прилагане на цялото законодателство, включено в таблиците


text:
за законност (в дългосрочен план).
 е)
 Укрепване на контрола върху дърводобива в горски райони, в които се осъществяват спасителни планове и планове за възстановяване, особено когато са необходими по-големи усилия за мониторинг по веригата на доставки (в дългосрочен план).
 ж)
 Консолидиране на Националната информационна система за горското стопанство (SNIF) с цел създаване на ефективна и адекватна връзка с други свързани институции и осигуряване на достъп на потребителите до информация, която представлява интерес за тях (в средносрочен план)
 з)
 Ключов етап от прилагането на настоящото споразумение: Създаване и управление на база данни за степента на неизпълнение на изискванията на LAS от страна на операторите (в средносрочен план).
 и)
 Ключов етап от прилагането на настоящото споразумение: Въвеждане на одит на законността, основан на риска, като средство за контрол на съответствието на всички оператори с показателите и изискванията на LAS (в средносрочен план).
 й)
 Ключов етап от прилагането на настоящото споразумение: Въвеждане на сертификат за съответствие със законовите изисквания — като следствие от одита на законността — с който да се доказва съответствие с изискванията на LAS (в средносрочен план).
 к)
 Признаване на частни механизми за доброволно сертифициране, при условие че отговарят на таблиците за законност. Като се имат предвид процедурите, посочени в раздел 8 от настоящото приложение, сертификатите за законност, за управление на горите и/или за контрол на веригата за проследяване, издадени от акредитирани сертифициращи органи, могат да се приемат като доказателство за частично или пълно съответствие с показателите за законност, за да се избегне дублиране на работата и да се опростят тези проверки (в средносрочен план).
 Процедури за издаване на разрешителни FLEGT
 л)
 Издаване на разрешителни FLEGT, гарантиращи спазването на изискванията на LAS, за всички пратки с дървен материал към ЕС. Изискванията за издаване на разрешителни H-Legal също трябва да се спазват за дървен материал, изнасян в други държави (в средносрочен план).
 Независим одит
 м)
 Независим одит на системата, за да се гарантира надеждността на всички елементи на LAS и да се предложат корекции за отстраняване на установени слабости (в средносрочен план).
 н)
 Ключов етап от прилагането на настоящото споразумение: Създаване на Междуинституционален секретариат за изпълнение на FLEGT-VPA (SIIAVA), който да координира дейностите и приноса на различните правителствени институции, участващи в разработването и прилагането на LAS. Този орган ще бъде форум за диалог и координация и ще има за цел да гарантира, заедно с други органи като Техническия комитет, успешното изпълнение на настоящото споразумение в условията на взаимодействие и обмен на мнения, така че всички заинтересовани страни да бъдат привлечени и да поемат ясен ангажимент към подобряването на управлението на горите (в краткосрочен план).
 о)
 Ключов етап от прилагането на настоящото споразумение: Въвеждане на доброволното, предварително и информирано съгласие (FPIC) в сектора на горското стопанство съгласно разпоредбите на съответния закон, когато бъде приет (в средносрочен план).
 п)
 Активизиране на усилията за преминаването на горски площи без акт за собственост в ръцете на държавата, с акцент върху узаконяването („regularización“ и „saneamiento jurídico“) на земя, която не е собственост на държавата и е обхваната от договорите за управление на горите, издадени от ICF


text:
(в дългосрочен план).
 р)
 Активизиране на усилията за узаконяване на собствеността на PIAH върху наследствено притежавана от тях земя (в дългосрочен план).
 с)
 Укрепване на институционалния капацитет на Министерството на заетостта и социалното осигуряване (STSS) и на Хондураския институт за социално осигуряване (IHSS), като им се предоставят необходимите ресурси за улесняване на ефективното изпълнение и контрол на показателите и способите за проверка, предвидени в таблиците за законност (в дългосрочен план).
 т)
 Изграждане на капацитета на занаятчиите, работещи в сектора, по отношение на спазването на законодателството (в дългосрочен план).
 2. ПРАВНА РАМКА НА ХОНДУРАС, ПРИЛОЖИМА КЪМ LAS
 Правната рамка на Хондурас за продуктите от дървен материал обхваща различни елементи, включително международни конвенции и договори (регионални и извънрегионални), Конституцията на Република Хондурас, подзаконови актове, правилници и други стандарти, по-конкретно, които се прилагат от различни държавни институции в зависимост от тяхната сфера на компетентност. Институциите, участващи в LAS, поддържат връзка помежду си с цел проверка на законността на продуктите от дървен материал в Хондурас.
 По-долу и в таблиците за законност, посочени в приложение II, са описани ключовите правни инструменти, свързани с различните аспекти на законността и на LAS, които ще бъдат проверявани преди издаването на всяко разрешително FLEGT.
 2.1. Международни конвенции и договори
 —
 Конвенция No 169 на Международната организация на труда относно коренното население и племенните народи в независими държави.
 —
 Конвенцията по международната търговия със застрашени видове от дивата фауна и флора.
 —
 Конференция на Организацията на обединените нации за околната среда и развитието.
 —
 Рамковата конвенция на Организацията на обединените нации по изменение на климата, и по-специално Парижкото споразумение от 2015 г., което стана основен международен инструмент за справяне с изменението на климата..
 2.2. Регионални конвенции и договори
 —
 Конвенция за съхраняване на биологичното разнообразие и за защита на зоните на дива природа в Централна Америка. Целта на тази конвенция е да се опази във възможно най-голяма степен биологичното разнообразие на сушата и в морето в региона на Централна Америка. Тя бе подписана в Манагуа, Никарагуа, през 1992 г. от президентите на републики Гватемала, Ел Салвадор, Коста Рика, Никарагуа, Панама и Хондурас.
 —
 Централноамерикански съюз за устойчиво развитие (ALIDES). Това е регионална стратегия за координиране и съгласуване на интересите, инициативите за развитие и отговорностите, както и за хармонизиране на правата, подписана през 1994 г. от президентите и представителите на републики Белиз, Гватемала, Коста Рика, Никарагуа, Панама, Салвадор и Хондурас.
 —
 Регионална конвенция за управление и опазване на естествените горски екосистеми и за развитието на залесяването. Целта на тази конвенция е да се популяризират национални и регионални механизми за предотвратяване на промени в експлоатацията на горски площи, разположени върху земя с потенциал за развитие на горско стопанство, както и за възстановяване на зони, засегнати от обезлесяване. Конвенцията бе подписана в град Гватемала, Гватемала, през 1993 г. от външните министри на републики Гватемала, Ел Салвадор, Коста Рика, Никарагуа, Панама и Хондурас.
 2.3. Национално законодателство за устойчиво управление на природните ресурси
 —
 Указ No 131-1982, Конституция на Република Хондурас.
 —
 Указ No 181-2009, Общ закон за водите.
 2.4. Национално законодателство в областта на


text:
трудовата заетост
 —
 Споразумение No 101-JD-71, Правилник за прилагане на Закона за социалното осигуряване.
 2.5. Национално законодателство относно заплащането на държавни и общински такси за износ на продукти от дървен материал
 —
 Указ No 170-2016, Данъчен кодекс.
 —
 Указ No 194-2002, Закон за финансово равновесие и социална защита.
 —
 Резолюция No 223-2008 относно Единния митнически кодекс на Централна Америка (CAUCA).
 —
 Споразумение No 0630 на Министерство на финансите, Правилник за прилагане на Закона за валутните приходи от износ.
 2.6. Национално законодателство, отнасящо се до административните процедури, механизмите за прозрачност и общественото участие
 —
 Указ No 170-2006, Закон за прозрачността и достъпа до обществена информация.
 —
 Указ No 152-1987, Закон за административните процедури и правилник за неговото прилагане.
 2.7. Национално законодателство, прилагано от съдебните служители
 —
 Указ No 144-1983, Наказателен кодекс на Хондурас.
 3. ЕЛЕМЕНТИ НА LAS
 LAS включва следното:
 1)
 Определение за законен дървен материал, в което се упоменават ясно аспектите на правото, по които системно ще се търсят доказателства за съответствие чрез LAS, независимо за кой пазар са предназначени продуктите.
 2)
 Контрол по веригата на доставки с цел проследяване на дървения материал от мястото на неговото добиване или от пункта на внос до последното звено от веригата на доставки.
 3)
 Процедури за проверка, за да се гарантира и документира спазването на всички елементи от определението за законност и контрола по веригата на доставки;
 4)
 Процедури за издаване на разрешителни FLEGT за продукти от дървен материал, предназначени за Съюза.
 5)
 Независим одит, за да се гарантира, че системата е толкова ефективна и ефикасна, колкото би трябвало да бъде, съгласно постигнатите договорености между страните.
 3.1. Определение за законност
 Определение за законност на дървения материал съгласно настоящото споразумение е дадено в приложение II. Това приложение е тясно свързано с останалите приложения и представлява част от системата на LAS. В него са определени законовите изисквания, прилагани в рамките на доброволното споразумение за партньорство, които са свързани с предизвикателствата пред управлението на горите, набелязани от участниците в сектора чрез диалог на национално равнище.
 Подробното определение за законност, дадено в таблиците за законност, служи за основа на проверката на съответствието на различните оператори във веригата на доставки с показателите, способите за проверка и изискванията за проследимост, както и на съответното наблюдение и контрол от страна на компетентните институции. С независимия одит се гарантира, че системата е толкова ефективна и ефикасна, колкото би трябвало да бъде.
 3.2. Проверка на съответствието с определението за законност
 Проверката на законността:
 —
 гарантира законността на продуктите от дървен материал. Това означава да се провери дали всички показатели, включени в таблиците за законност, са спазени от операторите в тяхната сфера на компетентност в сектора на горското стопанство,
 —
 гарантира разглеждане на случаите на несъответствие и прилагане на корективни или превантивни мерки,
 —
 изисква недвусмислени доказателства, че продуктите от дървен материал и свързаните с тях дейности отговарят на изискванията, установени в определението за законност,
 —
 показва съответствие чрез физически и документални проверки и чрез проверка на систематично събрана информация и данни, потвърдена в различни точки по веригата на доставки,
 —
 документира процедури


text:
и събира доказателства, за да позволят на органа, издаващ разрешителни, да оцени законността на дадена пратка преди издаването на разрешително FLEGT или H-Legal, и
 —
 дефинира и документира ясно функциите и отговорностите на всички институции, участващи в процеса на проверка.
 Благодарение на своите специализирани институции и на ръководството за проверка, одобрено от Съвместния комитет по прилагането (СКП), Република Хондурас ще разполага с методи и способи, за да следи за спазването на законовите изисквания от страна на различните участници и оператори в сектора. Тези методи и способи за проверка са описани в раздел 6.1.4.
 В системата са предвидени механизми за установяване на евентуални недостатъци и случаи на несъответствие, налагане на санкции, където е необходимо, предлагане на евентуални коригиращи мерки, когато е уместно, и гарантиране, че за отстраняването на такива недостатъци ще бъдат предприети мерки.
 Институциите, участващи в LAS, разполагат с инструменти и протоколи на основата на информационните технологии за проверка на съответствието с показателите, включени в таблиците за законност, които са описани по-подробно в раздел 4.
 Проверката на законността включва действия на място, като надзорни инспекции и технически одит, както и рутинни проверки за установяване на съответствието с техническите и административните стандарти, които се извършват от съответните органи в зависимост от типа на показателя.
 Със съдействието на съдебни служители (1) и в сътрудничество с правоприлагащите органи — въоръжените сили на Хондурас (FFAA), националната предохранителна полиция, Публичната прокурорска служба (MP), Главната прокуратура (PGR) — се извършват също инспекции на пътя и в контролни пунктове, за да се провери спазването на закона за превоз на продукти от дървен материал, като се докладва по всяко време на компетентните органи с цел предприемане на необходимите мерки.
 Организациите на гражданското общество, напр. консултативните съвети по горите, защитените зони и дивата флора и фауна (CCF) (2) оказват съвместно обществен контрол за спазването на техническите и административните правила, които регулират изпълнението на плановете за управление, на оперативните планове и на разрешителните за дърводобив. CCF могат да докладват своите констатации и препоръки на SIIAVA, на Съвместния комитет по прилагането на СДП за FLEGT или на негови технически звена, на отдела за независим одит на настоящото споразумение и на широката общественост.
 Честотата на проверките ще бъде определена чрез подход, основан на риска, като се вземат предвид компетенциите и отговорностите на обществените институции, участващи във веригата на доставки, и административните документи (глоби, жалби и други), който дават основание да се смята, че съществува риск от незаконосъобразност. Тези рискове са взети предвид както за операторите в горското стопанство, така и за самите доставчици на услуги. Честотата на проверките от страна на различни обществени институции ще бъде описана в ръководството за проверка на законността, представено в раздел 6.1.
 Институциите, отговарящи за проверката на законността, ще разполагат с досиета със способи за проверка, които съдържат както документи в електронен формат, така и копия на хартиен носител (изображения на документи, географска информация и др.). Тези досиета ще съдържат документирани факти в хронологична последователност. За целите на сигурността държавните институции ще съхраняват резервно копие от тези досиета в електронен формат. Съгласно приложение IX всички тези досиета


text:
са обществено достъпни, стига да се разглеждат като обществена информация в Закона за прозрачност и достъп до обществена информация.
 Проверката на съответствието със законовите изисквания е ключов етап от износа на продукти от дървен материал, включително от издаването на разрешителни FLEGT и H-Legal, тъй като осигурява доказателства за съответствие.
 3.3. Контрол на веригата на доставки
 Съгласно правната рамка на Хондурас проследимостта на дървения материал е едно от изискванията на LAS. ICF разполага с инструменти за мониторинг на веригата на доставки, като SNIF, SIRMA и други. И двете системи вече са действащи, но се планират нови модули в съответствие с изискванията, определени в настоящото споразумение. Поради това се счита, че те са в процес на изграждане, а разработването на някои функции е включено в допълнителните мерки в приложение VIII.
 Мониторингът на веригата на доставки започва от разрешителното за дърводобив — за дървен материал, изсечен в Хондурас, и от Единната митническа декларация (DUA) — за дървен материал, внесен в Хондурас.
 Разрешителните за дърводобив и за превоз на дървен материал, товарителниците, отчети за производството, данните за входящите и изходящите продукти и приемо-предавателните протоколи за изделия, описани в заверени от SAR фактури, както и DUA, са основните документи за мониторинг на потока от продукти от дървен материал съгласно LAS. Тези документи ще се вписват в SNIF и в SIRMA, след като системите бъдат напълно разработени, което ще позволи да се изчислява обемът на дървения материал, който се намира в обращение на всеки етап от веригата на доставки, както е описано в раздел 7.1.
 Властите използват два способа за проверка на данните: валидиране и съгласуване. Валидирането се състои в сравняване и съпоставяне на данни, генерирани от операторите, с данни, събирани от представители на правителството, както е показано в колона 3.1 от допълнения 1 и 2.
 Съгласуването на данни се състои в сравняване и анализиране на докладваните данни между два етапа от веригата на доставки с цел да се открият разлики, показващи наличието на непроверен или незаконен дървен материал. Съгласуването на данни е представено в колона 3.2 от допълнения 1 и 2.
 Надлежният контрол и прилагането на ясно определени процедури за валидиране и съгласуване на всеки етап от веригата на доставки играят решаваща роля за гарантиране на законността на дървения материал, който се придвижва от една точка до друга, като по този начин се предотвратява смесването на дървен материал в законно обращение с дървесина от непроверени или незаконни източници.
 3.4. Процедура за издаване на разрешителни FLEGT и H-Legal
 Разрешителни FLEGT и H-Legal се издават след категорично положително становище от проверката на съответствието с всички изисквания, отнасящи се до определението за законност и мониторинга на веригата на доставки на продукти от дървен материал.
 Получаването на разрешително FLEGT е последното задължително изискване за продукти от дървен материал, включени в списъка на договорените между страните продукти, посочени в приложение I към настоящото споразумение, които се изнасят от Хондурас към която и да било държава в Съюза. За износ в страни извън Съюза се извършва същата проверка за законност. Разликата е, че се изисква разрешително H-Legal, а не разрешително FLEGT.


text:
Процедурата за издаване на разрешителни FLEGT е описана в приложение IV. Заедно с останалата документация, която се изисква от митническите власти, износителят представя за митническа обработка разрешително FLEGT, когато извършва износ за Съюза, или разрешително H-Legal, когато извършва износ за пазари извън Съюза.
 3.5. Независим одит
 Независимият одит е незаменим елемент на LAS, тъй като допринася за надеждността на системата. Чрез независимия одит се проверява дали механизмите, прилагани в рамките на LAS с цел установяване на законността на всички етапи от веригата на доставки на продукти от дървен материал (включително дърводобив, транспорт, първична преработка, вторична преработка и търговия), функционират правилно и дали отговарят напълно на изискванията за веригата на доставки и на разпоредбите на органа, издаващ разрешителни FLEGT и H-Legal.
 Независимият одит е част от LAS и трябва да се извършва преди започване на процедурата за издаване на разрешителни FLEGT. Процедурите за одит и тяхното прилагане ще бъдат описани по-подробно по време на подготвителната и организационната фаза на настоящото споразумение.
 Обхватът и принципите на одита са определени в реда и условията за независим одит в приложение VI.
 4. ИНСТИТУЦИОНАЛНА РАМКА И РОЛЯ НА УЧАСТНИЦИТЕ В ПРИЛАГАНЕТО НА LAS
 В този раздел е очертана ролята на различните участници в прилагането на LAS. В него се описва как всеки един от тях, в съответствие с отговорностите си, подкрепя или прилага на практика изискванията на настоящото споразумение или извършва необходимата проверка, за да осигури спазването на тези изисквания, и как участниците поддържат връзка помежду си и се допълват, за да гарантират законността на продуктите от дървен материал.
 В подготвителната и организационната фаза на настоящото споразумение институциите, операторите от частния сектор и гражданското общество, включително агролесовъдните организации и представителите на PIAH, трябва да направят критичен преглед на капацитета си в светлината на отговорностите, които имат, за проверка на законността и съответствието. Всички аспекти на укрепването на техническия и институционалния капацитет, споменати в този раздел, са разгледани в приложение VIII.
 Познаването и подходящото управление на целия процес, необходими за прилагането на LAS, институционалните цели по отношение на участието и добрите практики, отговорността на всеки участник и добрата междуинституционална координация изискват високо ниво на обучение и изграждане на капацитет. Затова в приложение VIII са включени допълнителни мерки за изграждане на капацитета на участниците, ангажирани в прилагането на настоящото споразумение.
 В раздел 11 са упоменати координационните органи, като Междуинституционалния секретариат за изпълнение на FLEGT-VPA, които ще бъдат създадени или поддържани с оглед прилагането на LAS. За да се потвърдят институционалните договорености за прилагането на настоящото споразумение, ще бъдат сключени един или повече меморандуми за разбирателство между институциите от обществения сектор, сред които ще бъдат поне: Националният институт за опазване и развитие на горите, защитените зони и дивата флора и фауна (ICF); Службата за управление на приходите (SAR); Асоциацията на общините в Хондурас (AMHON); Институтът за собствеността (IP); Националният аграрен институт (INA); Министерството на заетостта и социалното осигуряване (STSS); Хондураският институт за социално осигуряване (IHSS); Министерството на енергетиката, природните ресурси, околната среда и мините (MiAmbiente); Министерството на земеделието и животновъдството (SAG); Поддирекцията за митнически приходи (DARA); Националната предохранителна


text:
полиция, която е подчинена на Министерството на сигурността (SSN); Прокуратурата (MP); Главната прокуратура (PGR); Върховният съд (CSJ); Въоръжените сили на Хондурас (FFAA), които са подчинени на Министерството на националната отбрана (SEDENA); Националната дирекция за коренното население и населението с африкански произход на Хондурас (DINAFROH); Институтът за достъп до обществена информация (IAIP); и Националната комисия по правата на човека (CONADEH).
 За да се осигури подходяща координация между тези институции, ще бъдат сключени също споразумения за сътрудничество въз основата и по примера на съществуващи договорености като Междуинституционалното споразумение за узаконяване и собственост върху земя, подписано от INA, IP и ICF през октомври 2015 г.
 Тъй като неяснотите, свързани със собствеността, са една от основните причини за широко разпространеното слабо управление в сектора на горското стопанство, въпроси свързани с настоящото споразумение, засягащи собствеността и узаконяването на земята, се разглеждат както в приложение II относно таблиците за законност, в които са включени конкретни показатели в тази област, така и в приложение VIII относно допълнителни и подкрепящи мерки, съгласно които се въвежда специален план за узаконяване на владението на земята, съгласуван между страните, с цел да се ускори узаконяването в съответствие с приоритетите, определени в настоящото споразумение.
 В специалния план за узаконяване на владението на земята се обръща голямо внимание на собствеността върху национални горски площи и защитени зони. Що се отнася до защитените зони, в плана се разглеждат само буферните зони, в които е разрешен дърводобивът за нуждите на държавата, като целта е да се гарантира необходимата правна сигурност и да се създаде основа за общностни договори за управление на горите, които вече са подписани или предстои да бъдат подписани с общностите, населяващи тези райони. Също така се предвижда сключването на договори за ползване с ползвателите или владелците на тези земи. Договорът за ползване е правен инструмент, при който собствеността на държавата върху земята се запазва, като същевременно се гарантира правна сигурност на владелците по отношение на придобиването на финансови, екологични и социални ползи, които подобряват качеството на живот и рационалното използване на природните ресурси в съответствие с действащото законодателство. Целта на тези дейности е да се подобри управлението на горите и планирането на земеползването.
 Във връзка с въпросите, отнасящи се до владението на земята, процеса на узаконяване, както и водещата роля на трите споменати институции — INA, IP и ICF, трябва да се обърне специално внимание на координацията между тези институции и Хондураския институт за кафето (IHCAFE), чиято цел е да увеличи социално-икономическата възвръщаемост, създавана от хондураските производители на кафе, чрез подобряване на конкурентоспособността в производствената веригата за кафе.
 Координацията между тези четири институции трябва да бъде съсредоточена върху постигането на разбирателство относно процеса на издаване на актове за собственост на производителите на кафе в национални горски площи, така че да се зачита опазването на залесените територии, защитените зони и речните басейни и да се предотврати издаването на нови актове за собственост, които могат да доведат до допълнително унищожаване и влошаване на състоянието на горите и околната среда.
 4.1. Участници в прилагането на LAS
 На първо място по значимост сред правителствените институции, които


text:
са пряко ангажирани с прилагането на LAS, е ICF, който ръководи процеса и е надзорната институция в областта на горите, играеща ролята на изпълнител на националната политика за опазване и развитие на горите, защитените зони и дивата флора и фауна. Дейността на ICF е съсредоточена върху управлението и стопанисването на горските ресурси, защитените зони и дивата флора и фауна — включително тяхната защита, възстановяване, добив, опазване и подобряване — с цел да се насърчи устойчивото развитие и по този начин да се допринесе за социалните, икономическите, екологичните и културните интереси на страната;
 Другите институции, участващи пряко в прилагането на LAS, са изброени в раздел 4.2., подредени според броя показатели и способи за проверка, за които отговарят съгласно таблиците за законност, по-специално що се отнася до регистрацията и контрола на данъците, правата на собственост, социалната сигурност и околната среда, наред с други аспекти. Описанието на показателите, за които всяка институция отговаря съгласно таблиците за законност, както и необходимите ресурси за всяка от тях, ще бъдат описани в ръководството за проверка, одобрено от СКП, както е предвидено в приложение II.
 В прилагането на LAS са ангажирани също следните институции и участници:
 Съдебните служители и правоприлагащите органи (националната предохранителна полиция, FFAA, PGR и MP) — отговарят за превенцията, контрола и правоприлагането. IAIP се занимава с въпроси, свързани с обществената информация и прозрачността.
 Националната дирекция за коренното население и населението с африкански произход на Хондурас (DINAFROH) докладва на Министерството на социалното приобщаване (SEDIS) и се стреми да подобри качеството на живот на коренното население и населението с африкански произход на Хондурас чрез продуктивни икономически, културни, политически и социални дейности за развитие.
 Частните оператори в сектора на горското стопанство са оператори, които извършват дейности по веригата на доставки на дървен материал, отговарят на показателите, заложени в таблиците за законност, и подават необходимите придружаващи документи. Те извършват проверки, както е необходимо и целесъобразно, за да гарантират законността на дървения материал, който обработват, и подлежат на механизми за проверка на законността, прилагани от различните държавни институции в зависимост от техните компетенции. Тази група оператори включва физически и юридически лица, притежаващи гори; микро-, малки, средни и големи предприятия в сектора на горското стопанство; промишлени дърводобивни фирми; частни сертифициращи органи; общностни групи и други. Тези оператори трябва също така да дадат съгласието си да бъдат обект на обществен контрол от страна на организации на гражданското общество чрез CCF в координация с държавните институции.
 За целите на настоящото споразумение организациите на гражданското общество включват CCF, действащи на общностно, общинско, регионално и национално равнище, неправителствени организации за развитие и други структури, които участват активно в наблюдението на горските ресурси и тяхното въздействие върху населението и осъществяват обществен контрол върху дейността както на държавните органи, така и на операторите. За тази цел те използват процедурите и протоколите за разглеждане на жалби, описани в раздел 10.3.
 Чрез своите ръководни органи и организации PIAH участва в обществения контрол и в прилагането на механизми и процедури за доброволно, предварително и информирано съгласие. Това население е бенефициер по процедурите за узаконяване на горски площи, прилагани от


text:
специализирани държавни институции с цел признаване на наследствените права на тези общности върху определени земи. Когато PIAH участва в търговски дейности в областта на горското стопанство като оператор, то подлежи на предвидените в LAS процедури.
 4.2. Държавни институции
 Десет правителствени институции са пряко ангажирани в прилагането на таблиците за законност към настоящото споразумение. За да се улесни издаването на сертификати за съответствие със законовите изисквания за всички оператори, отговарящи на показателите, предвидени в таблиците за законност, и на изискванията на LAS, всички институции, участващи в настоящото споразумение, ще предоставят информация на Звеното за проверка на законността на ICF относно съответствието с показателите, за които отговорят. Това задължение важи и за различните органи на ICF.
 По-долу са представени институциите, участващи в прилагането на таблиците за законност, подредени според броя показатели и способи за проверка, за които отговарят.
 4.2.1. Национален институт за опазване и развитие на горите, защитените зони и дивата флора и фауна (ICF)
 ICF е надзорната институция за сектора на горското стопанство; той играе ролята на изпълнител на националната политика за опазване и развитие на горите, защитените зони и дивата флора и фауна и има правомощието да разработва програми, проекти и планове и да създава технически и оперативни административни звена, необходими за изпълнение на целите и задачите на Закона за горите, защитените зони и дивата флора и фауна на Хондурас (LFAPVS). ICF има и функции, свързани с прилагането на други закони, като Закона за собствеността, Общият закон за водите и Общият закон за околната среда.
 Дейността на ICF е съсредоточена върху управлението и стопанисването на горските ресурси, защитените зони и дивата флора и фауна, включително тяхната защита, възстановяване, продуктивно използване, опазване и подобряване, с което се насърчава устойчиво развитие, съответстващо на социалните, икономическите, екологичните и културните интереси на страната.
 4.2.2. Служба за управление на приходите (SAR)
 В областта на регистрацията и контрола на данъците Службата за управление на приходите (SAR) работи в централизирана координация с ICF, за да гарантира, че операторите от производствената верига в сектора на горското стопанство спазват данъчните си задължения.
 Съгласно таблиците за законност основните отговорности на SAR — заместваща Съвета за управление на приходите (DEI) — включват да спазва и да прилага националните и международните данъчни разпоредби и да управлява събирането на мита и такси, въведени с различни закони.
 4.2.3. Общини
 Общинските власти включват административните и управленските органи на съответните общини, чиято цел е да гарантират благосъстоянието на местните жители, да насърчават цялостното развитие и да се грижат за опазването на околната среда.
 Ролята на общините в LAS е двустранна: от една страна, да изпълняват задълженията си съгласно таблиците за законност като собственици на общински горски площи, а от друга страна, да разработват и прилагат разпоредбите за местното данъчно облагане като органи на местното самоуправление. Общините разполагат със система за данъчно и финансово управление (SAFT) — инструмент, който улеснява процеса на вътрешен контрол и предоставя пълна информация за общинските финанси.
 4.2.4. Институт за собствеността (IP)
 IP е децентрализирана държавна институция с правомощия в областта на регистрацията и установяването на собствеността и на собствениците на имоти в


text:
цялата страна; той поддържа национален регистър на всички действия и актове, свързани с регистрацията на недвижими имоти и собствеността върху тях, включително вписване, признаване, предаване, прехвърляне, промяна, данъчно облагане и анулиране на правото на собственост.
 4.2.5. Министерство на заетостта и социалното осигуряване (STSS)
 STSS носи цялостна отговорност за политиката в областта на заетостта и системите за социална защита, социални грижи и социално осигуряване на работещите и работодателите.
 4.2.6. Хондураски институт за социално осигуряване (IHSS)
 Хондураският институт за социално осигуряване е автономна институция с юридическа правосубектност и свои собствени активи, независими от тези на националната данъчна администрация. От създаването си досега той отговаря за ръководството, управлението, осигуряването и администрирането на социалноосигурителни услуги за активното население на Хондурас. Съгласно Конституцията на Република Хондурас правителството, работодателите и работещите са длъжни да допринасят за финансирането, подобряването и разширяването на системата за социално осигуряване.
 Социалното осигуряване на работещите в Хондурас се основава главно на покритието, предлагано от IHSS, на което се дължи и значителното влияние на института върху управлението в областта на здравеопазването и социалното осигуряване. IHSS не е представен извън големите градове (Тегусигалпа, Сан Педро Сула, Сейба и Пуерто Кортес), в другите населени места в страната, където се намират най-големите оператори в сектора на горското стопанство, а още по-малко в селските райони, където работят повечето оператори.
 4.2.7. Министерство на енергетиката, природните ресурси, околната среда и мините (MiAmbiente)
 MiAmbiente отговаря за формулирането, съгласуването, изпълнението и оценката на политиките, свързани с околната среда, екосистемите, опазването и използването на водните ресурси, координацията, опазването на флората и фауната и съответствието с оценката на въздействието на предприятията за първично и вторично производство в сектора на горското стопанство върху околната среда.
 4.2.8. Национален аграрен институт (INA)
 Тъй като INA понастоящем е в процес на институционално преструктуриране, все още не е ясно къде ще се намира и неговите текущи функции могат да се променят в бъдеще. Ако функции от съществено значение за LAS, които понастоящем се изпълняват от INA, бъдат възложени в бъдеще на други институции, тези нови институции ще бъдат официално вписани като заместници на INA за целите на настоящото споразумение.
 INA е полуавтономен орган, който отговаря за прилагането на селскостопанската политика на страната, издаването на актове за собственост върху земя с агролесовъдни системи и предоставянето на техническа помощ на заинтересовани страни от селските райони, както и на коренното население и населението с африкански произход на Хондурас с оглед участието на селското население в цялостното развитие на страната. В рамките на процеса на узаконяване на собствеността върху земята INA отговаря за регистрирането на собствеността върху земеделски земи в координация с ICF и IP. Що се отнася конкретно до заявленията за собственост върху национални горски площи, INA ще действа съвместно с ICF с оглед запазване на предназначението на тези земи и използването им за целите на горското стопанство; институтът няма функции по отношение на регистрирането на собствеността върху горски площи. За предоставяне на собственост върху горски площи винаги се изисква благоприятно техническо становище от страна на ICF.
 4.2.9. Министерство на земеделието и животновъдството (SAG)
 Министерството на земеделието и животновъдството координира аспектите,


text:
свързани със секторните политики, които се прилагат от институциите, съставляващи обществения сектор на селското стопанство, и по-специално политиките, отнасящи се до владеенето на земя, финансирането на селските райони, търговията, горското стопанство, насажденията, животновъдството и развитието на горите и селските райони.
 SAG отговаря за регулирането на международната търговия с диви животни при прилагане на Конвенцията по международната търговия със застрашени видове от дивата фауна и флора. В контекста на настоящото споразумение това засяга продуктите от дървен материал, добит от видове, обхванати от CITES.
 4.2.10. Поддирекция за митнически приходи (DARA)
 С Изпълнителен указ No PCM-083-2016 се създава Президентска комисия за цялостна реформа на митническата система и органите за търговия (COPRISAO). Понастоящем, докато процесът на цялостна реформа на митническата система и органите за търговия е още в ход, Поддирекцията за митнически приходи (DARA) е пряко подчинена на тази комисия.
 В рамките на LAS Отделът за митнически приходи участва в контрола и проверката на изнасяните, внасяните и транзитно преминаващите продукти от дървен материал. По време на подготвителната и организационната фаза на настоящото споразумение следва да бъде извършен задълбочен преглед на митническите процедури, свързани с износа, които могат да окажат въздействие върху методологията за проверка, с цел да се установят евентуални пропуски и слабости.
 4.2.11. Правителствени институции с непряко участие
 По-долу са описани правителствените институции, които не са свързани пряко с LAS, т.е. нямат пълна, пряка или съвместна отговорност по отношение на проверката на показателите, заложени в таблиците за законност, но играят роля като държавни контролни органи, чиято дейност е важна за гарантиране на ефективното функциониране на институции на централното правителство и на общинските власти във връзка с LAS.
 Специални звена като Националните междуинституционални сили за сигурност (FUSINA) на FFAA и Междуинституционалната работна група за борба с престъпленията срещу околната среда (FTIA) са оперативни органи за наказателно преследване на престъпления, свързани с околната среда, съгласно Национална стратегия за контрол върху незаконната сеч и превоз на горски продукти (ENCTI). Това са временни органи, създадени от правителството и улесняват координацията между институциите за предотвратяване на незаконните деяния и прилагане на законодателството в областта на околната среда. Във FTIA по-конкретно участват ICF, MiAmbiente, съдебни служители и правоприлагащи органи (MP, PGR, Националната предохранителна полиция и FFAA). Работната група се ръководи от ICF и действа като междуинституционален координационен механизъм за разследване, наказване и контрол на престъпления, особено такива с голямо въздействие върху околната среда. Опитът, натрупан от тези органи, ще послужи като модел, ако се стигне до създаването на постоянен дългосрочен механизъм. FUSINA, от друга страна, се ръководи от FFAA и действа по съдебна заповед.
 4.2.11.1. Национална предохранителна полиция (PNP)
 Ролята на националната предохранителна полиция е да гарантира, че жителите на територията на Хондурас могат свободно да упражняват своите права и свободи, като прилага законите и разпоредбите за защита на живота, съхраняване на красотата на природата и опазване на околната среда както в градските, така и в селските райони.
 В рамките на LAS PNP подпомага извършването на проверки при превоза на продукти от дървен материал съвместно с ICF, съдебните служители и всички други правоприлагащи органи. Така например PNP действа съвместно


text:
с ICF и SAR в транзитните контролни пунктове (зелени контролни пунктове).
 4.2.11.2. Прокуратура (MP)
 Прокуратурата представлява обществото и предприема правни действия пред съдилищата; една от нейните функции е да разследва престъпления срещу околната среда в съответствие с действащите правни инструменти, които се използват за наказание при деяния спрямо природата, съставляващи престъпления срещу околната среда в Хондурас, и в съответствие с международните договори.
 В сектора на горското стопанство прокуратурата действа чрез Специалната прокуратура за престъпления срещу околната среда (FEMA). Като представител на хондураското общество нейната основна роля се състои в разследване, документиране и повдигане на обвинения пред съдилищата на Хондурас в наказателни производства за деяния, нанасящи вреда на околната среда, екосистемите, природните ресурси и общественото здраве.
 4.2.11.3. Главната прокуратура (PGR)
 Главната прокуратура утвърждава, представлява и защитава правата на държавата във всички съдебни производства, по които тя е страна, тъй като тя действа като генерален пълномощник на държавата.
 4.2.11.4. Върховен съд (CSJ)
 Съдилищата на Република Хондурас имат изключителни правомощия за издаването и изпълнението на съдебни решения. Правомощията за раздаване на правосъдие се изпълняват от независими магистрати и съдии.
 4.2.11.5. Въоръжени сили на Хондурас (FFAA)
 FFAA са националната институция, чиято основна функция е да защитава териториалната цялост и суверенитета на Хондурас, да опазва мира и обществения ред и да гарантира спазването на конституцията.
 От 2006 г. насам FFAA са натоварени със задачата да подпомагат дейностите по опазване на горите и екосистемите в страната; това става посредством Dirección de Apoyo al Manejo de Ecosistemas y Ambiente (Дирекцията за подпомагане на управлението на екосистемите и околната среда) (C-9), чрез които те подпомагат компетентните правоприлагащи органи.
 4.2.11.6. Национална дирекция за коренното население и населението с африкански произход на Хондурас (DINAFROH)
 Това е отдел към Министерството на социалното приобщаване (SEDIS), който има за цел да подобри качеството на живот на коренното население и населението с африкански произход на Хондурас чрез продуктивни икономически, културни, политически и социални дейности за развитие. В координация с Министерството на заетостта и социалното осигуряване (STSS) и със съдействието на DINAFROH правителството на Хондурас понастоящем участва в процес на консултации, които ще послужат като основа за изготвяне и приемане на закон за постигане на доброволно, предварително и информирано съгласие с всички организации на деветте групи коренно население и население с африкански произход на Хондурас, с подкрепата на ПРООН и специалния докладчик на ООН за правата на коренното население.
 4.2.11.7. Институт за достъп до обществена информация (IAIP)
 IAIP е децентрализиран правителствен орган, който отговаря за насърчаване и улесняване на достъпа на гражданите до обществена информация и за регулиране и контрол на институционалните процедури за защита, класифициране и съхраняване на обществена информация.
 Отговорностите на IAIP в рамките на LAS включват осигуряване на възможност на гражданите да упражняват правото си на участие в управлението на обществените дела и гарантиране на прозрачност при изпълнението на обществени функции и в отношенията между държавата и частни лица. Информация относно сектора на горското стопанство се публикува на единния портал за прозрачност на IAIP и на портала ICF и е описана подробно на портала на всяка институция. Наред с това в приложение


text:
VIII е включена допълнителна мярка, с която се предвижда създаването на система за управление на информация, предназначена за обществеността.
 4.2.11.8. Национална комисия по правата на човека (CONADEH)
 CONADEH следи за спазването на правата и гаранциите, залегнали в Конституцията на Република Хондурас, във Всеобщата декларация за правата на човека и в други договори и конвенции, ратифицирани от Хондурас.
 4.2.11.9. Национална система за изследване на горите, защитените зони и дивата флора и фауна (SINFOR)
 SINFOR е публично-частна междуинституционална платформа, създадена със LFAPVS, която организира, поощрява и подпомага научните изследвания в областта на горското стопанство, защитените зони, дивата флора и фауна и други свързани области и насърчава трансфера на ноу-хау и технологии в Хондурас.
 Нейната роля включва предоставянето на актуална информация за формулирането на политики, правила и регламенти, с които се осигуряват устойчивост и добро управление на сектора. Приоритет на SINFOR в дейностите по планиране и насърчаване на изследванията в областта на горското стопанство, защитените зони и дивата флора и фауна е да се търсят възможности за научни изследвания, които могат да намерят място в национални планове и стратегии, като ENCTI, и в стратегическите планове на всяка от институциите членки и в други инициативи, свързани със сектора.
 4.3. Частния сектор на горското стопанство
 В рамките на LAS частните субекти в сектора на горското стопанство включват юридически и физически лица, които с цел печалба управляват или произвеждат суровината, извличат я от гората, транспортират я, преработват я и я реализират на пазара и се занимават с износ и внос.
 Предвид разнообразието на участващите организации и обхвата на техните търговски дейности са въведени няколко класификации на частните субекти в сектора на горското стопанство. Съгласно Данъчния кодекс те се делят на: i) физически лица; ii) юридически лица, включващи професионални партньорства и търговски дружества, кооперации и сдружения и най-общо асоциации или структури, които съгласно публичното или частното право имат статут на юридически лица; и iii) стопански единици, общности, организации (на коренното население и населението с африкански произход на Хондурас, общностни групи) или юридически действия, които представляват функционални единици или активи, дори да нямат юридическа правосубектност.
 Друг вид категоризация се основава на броя на лицата, работещи в дадено предприятие: микропредприятия в сектора на горското стопанство, повечето от които са организирани като семеен бизнес и наемат максимум четирима души; малки предприятия, които наемат 5—10 души; средните предприятия, които наемат 11—100 души; и големи предприятия с над 100 служители.
 Съгласно LFAPVS съществуват три категории дружества: предприятие за първично производство на горски продукти, което извършва първоначална обработка на трупи или на друг дървен материал или недървесни суровини, добити от гората; предприятие за вторично производство на горски продукти или преработвателно предприятие, което преработва продукти на предприятие за първично производство на горски продукти; и накрая, складове за дървен материал или за продукти от дървен материал, които реализират различни такива продукти на пазара.
 Следва да се отбележи, че горното описание се отнася само за предприятия, които използват иглолистна дървесина; към датата на влизане в сила на настоящото споразумение в Хондурас няма регистрирани или действащи предприятия за първично производство на горски продукти от широколистна дървесина. Освен


text:
това дървеният материал, който се добива от гората, обикновено е грубо издялан във формата на квадрат или правоъгълник, а не е на трупи, тъй като той се дяла в гората и се тегли до събирателни пунктове за по-нататъшно транспортиране с моторни превозни средства до предприятието за вторично производство на горски продукти или до склад за дървен материал, откъдето да бъде продаден. По дефиниция събирателните пунктове или центрове са места, където продуктите от дървен материал се складират за последващо транспортиране, без да се променя собствеността върху тях. За разлика от тях складовете за дървен материал са предприятия, чиито собственици купуват продукти от дървен материал от своите доставчици и ги продават на клиентите си.
 При рутинните си проверки и въз основа на докладите от обществения контрол, осъществяван от CCF, ICF ще следи редовно за промени в производствената верига на горското стопанство, включващо иглолистни и широколистни гори, горски насаждения или разпръснати дървета извън горите, за да предотврати извършването на каквито и да било дейности в горското стопанство, които не са обхванати от LAS. Ако в бъдеще настъпят промени в организацията на сектора на горското стопанство вследствие преразглеждане на приложимата правна рамка, LAS ще бъде адаптирана така, че да обхваща всички източници на дървен материал.
 Тези оператори осъществяват производствените процеси и следователно именно те трябва да постигнат съответствие с показателите и способите за проверка в своята сфера на компетентност. За тази цел те прилагат адекватни и подходящи механизми за вътрешен контрол на разрешителните за дърводобив и производство, като спазват своите задълженията по отношение на наемането на работници, околната среда, данъците (национални и общински), транспорта, търговията и всички други аспекти, посочени в различните показатели. От тях се изисква също да поддържат подходящ архив с необходимите придружаващи документи и предвидените способи за проверка.
 Частните организации в сектора на горското стопанство подлежат също така на механизми за проверка на съответствието със законовите изисквания, които се прилагат от държавните институции според техните компетенции.
 4.4. Организации на гражданското общество
 Съгласно правната рамка на Хондурас гражданите на страната имат правото и задължението да участват и да упражняват обществен контрол върху действията, предприемани от властите. В сектора на горското стопанство съществуват различни организации на гражданското общество, които имат интерес от прилагането на закона и играят много активна и ефективна роля в способите за проверка. Тези организации включват:
 4.4.1. Местни организации
 С LFAPVS се създават органи за обществено участие, консултиране и подкрепа за ICF като например CCF, които са организирани и действат на местно или общностно, общинско, регионално и централно равнище. ENCTI показва значението на тези органи за упражняване на обществен контрол, особено на общинско и общностно равнище, за подпомагане на проверката на плановете за управление на горите, на годишните оперативни планове или на други видове разрешения, както и за насърчаване на потреблението на законен дървен материал. Това се постига в координация с държавните институции и особено с ICF.
 4.4.2. Неправителствени организации за развитие
 Редица местни и международни неправителствени организации за развитие (НПОР) (3) подкрепят дейности в сектора на горското стопанство както на институционално, така и на териториално равнище. Тяхната работа е


text:
насочена, inter alia, към организиране и изграждане на капацитет на органи за обществено участие на общинско и общностно равнище, политическо въздействие, обществен контрол, техническа подкрепа и защита на човешките права.
 По време на подготвителната и организационната фаза на настоящото споразумение НПОР ще разработят своя методология за осъществяване на действия за обществен контрол. Докладите от обществения контрол ще се представят на СКП и на други органи за предприемането на подходящи действия. Това ще създаде система за участие, която ще допринася за непрекъснатото усъвършенстване на процедурите за управление, установени с настоящото споразумение.
 Ще бъде създадена също така система за разглеждане на жалби, която ще подпомогне осъществяването на функциите по обществен контрол, описани в раздели 10 и 11.
 4.5. Коренно население и население с африкански произход на Хондурас
 Хондурас е дом на девет групи коренно население и население с африкански произход. Повечето от тези народи живеят в обширни горски територии, в които има както защитени зони, така и гори, в които се извършва дърводобив. Тези народи са: пая, тауака, ленка, маи чорти, толупани, мискиту, нахуа, гарифуна и английскоговорещи народи от африкански произход; те имат организации, които ги представляват, включително действащата в национален мащаб Конфедерация на коренното население на Хондурас (CONPAH).
 Тези народи участват в прилагането на LAS, включително по отношение на принцип 2 от таблиците за законност: „Хондурас зачита правата на коренното население и населението с африкански произход на Хондурас, живеещо в горски местности“.
 Коренното население и населението с африкански произход на Хондурас в сектора на горското стопанство е:
 —
 бенефициер по процедурите за узаконяване на горски площи и за признаване на наследствени права върху земи, притежавани от тези общности;
 —
 участник в обществения контрол и в прилагането на механизми и процедури за доброволно, предварително и информирано съгласие (FPIC), установени с цел зачитане на правото на самоопределение и автономия в съответствие с Конвенция No 169 на МОТ и с Декларацията на ООН относно правата на коренното население; и
 —
 осъществяващо търговска дейност в горски райони, в които се извършва дърводобив, в съответствие с таблиците за законност и с приложимите изисквания на LAS.
 4.6. Изграждане на капацитет
 Изграждането на капацитет за осигуряване на ефективно функциониране на системата и за гарантиране на законността на продуктите от дървен материал е описано в приложение VIII. Всяка мярка ще бъде формулирана въз основа на преглед на капацитета, необходим на всички участници, ангажирани в прилагането на LAS.
 5. ПОКРИТИЕ/ОБХВАТ НА LAS
 Всички видове дървен материал и продукти от дървен материал с произход от Хондурас, които са обхванати от LAS, трябва да бъдат добити от частни, общински или национални гори (естествени или засадени), управлявани по административни и технически критерии за максимална производителност, многократно използване и социално равенство, за да се гарантира устойчивостта на екосистемите, тяхното опазване и производствения и екологичния им капацитет.
 LAS ще се прилага и за дървесина от други държави, когато вносителите могат да докажат, че е добита от законни източници и е внесена в съответствие със законите както на страната на произход, така и на Хондурас. LAS ще се прилага спрямо всички оператори, включително тези, които имат